b"\n_START_ARTICLE_\nSergio Goycochea\n_START_SECTION_\nCariera\n_START_PARAGRAPH_\nPrimul club la care a evoluat Sergio Goycochea ca profesionist a fost Defensores Unidos, pentru care a evoluat \xc3\xaentre anii 1979 \xc8\x99i 1982. \xc3\x8en acest an, a reu\xc8\x99it s\xc4\x83 ob\xc8\x9bin\xc4\x83 un transfer la River Plate, una din marile echipe ale campionatului argentinian. A evoluat la River Plate p\xc3\xa2n\xc4\x83 \xc3\xaen 1988, adun\xc3\xa2nd 58 de prezen\xc8\x9be pentru echipa de pe Estadio Monumental \xc8\x99i reu\xc8\x99ind s\xc4\x83 c\xc3\xa2\xc8\x99tige c\xc3\xa2teva trofee importante, printre care Copa Libertadores sau campionatul Argentinei. \xc3\x8en 1988, an \xc3\xaen care avea s\xc4\x83 debuteze \xc8\x99i la echipa na\xc8\x9bional\xc4\x83 de fotbal a Argentinei, Goycochea a ajuns \xc3\xaen curtea celor de la Club Deportivo Los Millonarios, o forma\xc8\x9bie din Columbia._NEWLINE_\xc3\x8en anul 1990, a fostz prezent la na\xc8\x9bionala Argentinei ca rezerva lui Nery Pumpido. Acesta s-a accidentat \xc3\xaens\xc4\x83 \xc3\xaen meciul cu Uniunea Sovietic\xc4\x83, iar Goycochea a devenit titularul por\xc8\x9bii Argentinei \xc3\xaen urm\xc4\x83toarele meciuri. \xc3\x8en sferturi, Iugoslavia a \xc3\xaempins meciul cu sud-americanii p\xc3\xa2n\xc4\x83 la penalty-uri, iar Goyco a reu\xc8\x99it s\xc4\x83 nu primeasc\xc4\x83 doar dou\xc4\x83 goluri din cele cinci lovituri de departajare executate, el ap\xc4\x83r\xc3\xa2nd penalty-ul decisiv b\xc4\x83tut de Faruk Hadzibegic. \xc3\x8en semifinale, a reu\xc8\x99it s\xc4\x83 apere dou\xc4\x83 penalty-uri \xc3\xaempotriva Italia, cele ale lui Roberto Donadoni \xc8\x99i Aldo Serena, trimi\xc8\x9b\xc3\xa2nd, practic, echipa sa na\xc8\x9bional\xc4\x83 \xc3\xaen finala mondial\xc4\x83. \xc3\x8en meciul din ultimul act, \xc3\xaempotriva Germania, a fost aproape s\xc4\x83 apere penalty-ul de 1-0 executat de Andreas Brehme, cel care avea, practic, s\xc4\x83 \xc3\xaencheie finala \xc8\x99i s\xc4\x83 aduc\xc4\x83 trofeul mondial nem\xc8\x9bilor._NEWLINE_Dup\xc4\x83 Campionatul Mondial, a ajuns la forma\xc8\x9bia Racing Club de Avellaneda, din \xc8\x9bara sa natal\xc4\x83. A evoluat pentru aceasta \xc3\xaen 35 de partide, transfer\xc3\xa2ndu-se apoi \xc3\xaen Europa, pentru a evolua la forma\xc8\x9bia francez\xc4\x83 Stade Brestois 29, al\xc4\x83turi de al\xc8\x9bi mari fotbali\xc8\x99ti, cum ar fi David Ginola sau Stephane Guivarc'h. Pentru c\xc4\x83 forma\xc8\x9bia a intrat \xc3\xaen colaps financiar \xc8\x99i a fost retrogradat\xc4\x83 \xc3\xaen liga a treia, Goycochea nu a stat foarte mult la aceasta, \xc3\xaent\xc4\x83rc\xc3\xa2ndu-se \xc3\xaen 1992 \xc3\xaen America de Sud, de data aceasta la forma\xc8\x9bia paraguayan\xc4\x83 Cerro Porte\xc3\xb1o. Nici aici nu avea s\xc4\x83 stea foarte mult, iar peste c\xc3\xa2teva luni avea din nou s\xc4\x83 schimbe echipa._NEWLINE_Dup\xc4\x83 \xc3\xaenc\xc4\x83 dou\xc4\x83 evolu\xc8\x9bii care s-au \xc3\xaentins pe perioada unei jum\xc4\x83t\xc4\x83\xc8\x9bi de sezon la Olimpia Asuncion (Paraguay) \xc8\x99i River, a ajuns la forma\xc8\x9bia argentinian\xc4\x83 Deportivo Mandiyu, pentru care a evoluat \xc3\xaen 30 de partide. Sezonul 1995-1996 l-a g\xc4\x83sit pentru prima oar\xc4\x83 la o echip\xc4\x83 din Brazilia, Internacional Porto Alegre. La finalul sezonului, s-a \xc3\xaentors \xc3\xaen Argentina, unde a mai evoluat la Velez Sarsfield \xc8\x99i la Newell's Old Boys. S-a retras din cariera de fotbalist \xc3\xaen 1998."